Saudi-Arabian kuningas Salman ja Venäjän presidentti Vladimir Putin torstaina 5.10. Moskovassa.

Saudi-Arabian kuningas Salman ja Venäjän presidentti Vladimir Putin torstaina 5.10. Moskovassa. Juri Kadobnov / EPA

MoskovaSaudi-Arabian kuningas Salman bin Abdul-Aziz Al Saud on parhaillaan vierailulla Moskovassa. Kyseessä on Saudi-Arabian ensimmäinen valtiovierailu Venäjälle kautta aikojen.

Presidentti Vladimir Putin otti kuningas Salmanin tänään torstaina vastaan virallisin seremonioin Kremlin suuressa palatsissa painottaen vierailun historiallisuutta.

– Olen varma, että vierailunne toimii sysäyksenä maidemme välisten suhteiden kehittämiselle, Putin lausui uutistoimisto Tassin mukaan (siirryt toiseen palveluun).

Lähi-idän voimatasapaino keikahtanut

Perinteisesti Yhdysvaltain läheisenä liittolaisena tunnetun Saudi-Arabian lähentyminen Venäjään kertoo voimatasapainon muuttumisesta Lähi-idässä.

Venäjän asevoimien puuttuminen kaksi vuotta sitten Syyrian sisällissotaan on tehnyt Venäjästä vahvan ja itsenäisen toimijan alueella. Kremlin päämääränä on vahvistaa suhteitaan Saudi-Arabiaan samalla tavoin, kuten se on aiemmin syventänyt välejään alueen muihin suurvaltoihin Turkkiin ja Iraniin.

Moskova, Ankara ja Teheran ovat sopineet Syyrian jakamisesta neljään alueeseen, joihin maat ovat lähettäneet tarkkailijoita valvomaan sisällissodan tulitaukoa. Nyt Venäjä yrittää saada Saudi-Arabian tiiviimmin mukaan aloittamaansa rauhanprosessiin.

Kuningas Salmanin Moskovaan saapumisen alla Venäjän ulkoministeri Sergei Lavrov antoi haastattelun sanomalehti Asharq Al-Awsatille (siirryt toiseen palveluun). Siinä Lavrov pitää vierailua "todellisena käännekohtana" maiden suhteissa ja uskoo sen vievän yhteistyön uudelle tasolle, joka turvaa vakauden Lähi-idässä ja Pohjois-Afrikassa.

Kuningas Salman kertoi venäläismedialle Moskovassa niin ikään Saudi-Arabian pyrkimyksestä vahvistaa suhteitaan Venäjään.

– Suhteissamme on huomionarvoista, että meillä on paljon yhtenäisiä näkökantoja alueellisiin ja kansainvälisiin ongelmiin, Salman sanoi uutistoimisto Ria Novostin mukaan (siirryt toiseen palveluun).

Kuningas Salman saapui Moskovaan keskiviikkona 4.10. Sergei Tširikov / EPA

Öljyntuottajat tiivistävät yhteistyötä liuskeöljyä vastaan

Maailman suurimpia öljyntuottajamaita Venäjää ja Saudi-Arabiaa yhdistää myös kamppailu liuskeöljyä vastaan.

Maiden odotetaan neuvottelevan Moskovassa jatkoa öljynviejämaiden Opec-järjestön solmimalle tuotannonrajoitussopimukselle, johon Venäjä on liittynyt mukaan.

Öljyntuottajamaat sopivat viime vuoden lopussa tuotannon rajoittamisesta 1,8 miljoonaan barreliin päivässä tavoitteinaan nostaa raakaöljyn hintaa, joka oli samana vuonna painunut alimmilleen yli 12 vuoteen. Öljyn hinnan romahtamisesta on syytetty pääosin Yhdysvaltojen markkinoille tuottamaa liuskeöljyä.

Myöhemmin tuotannonrajoitussopimusta on jatkettu ensi vuoden maaliskuulle saakka.

– Pyrimme jatkamaan myönteistä yhteistyötä maidemme välillä maailman öljymarkkinoiden vakauden saavuttamiseksi, mikä myös edesauttaa maailmantalouden kasvua, kuningas Salman lausui Moskovassa Ria Novostin mukaan (siirryt toiseen palveluun).

Venäjän ilmatorjuntaohjukset Saudi-Arabian kiikarissa

Venäjän mediassa kuningas Salmanin vierailu on innoittanut myös suuria odotuksia maiden välisen kaupan tiivistymisestä. Vierailun odotetaan poikivan laajoja sopimuksia niin energia-alalla, infrastruktuurihankkeissa, korkean teknologian yhteistyössä kuin muillakin aloilla.

Erityistä kiinnostusta ovat herättäneet maiden väliset asekaupat. Taloussanomalehti Kommersantin (siirryt toiseen palveluun) mukaan Venäjä on valmistellut Saudi-Arabian kanssa yli kolmen miljardin dollarin arvoista asesopimusta, joka sisältäisi myös S-400-ilmatorjuntaohjusjärjestelmien toimittamisen Saudi-Arabialle.

Venäjän puolustusteollisuudesta vastaava varapääministeri Dmitri Rogozin vahvisti uutistoimisto Tassille (siirryt toiseen palveluun), että Saudi-Arabian kanssa keskusteltiin iltapäivällä myös S-400-ilmatorjuntaohjuksista ja maa on kiinnostunut järjestelmästä.

Venäläisviestimien mukaan osapuolet allekirjoittivat tänään torstaina maiden aseteollisuuksia lähentäviä sopimuksia, jotka muun muassa antavat Saudi-Arabialle lisenssin valmistaa AK-103-rynnäkkökivääreitä.